
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind ratificarea Acordului de împrumut între România şi Banca Internaţională pentru Reconstrucţie şi Dezvoltare pentru finanţarea Proiectului privind reforma sistemului judiciar, semnat la Bucureşti la 27 ianuarie 2006, cu care comisia noastră a fost sesizată în fond cu adresa Biroului Permanent nr. Pl.x. 245 din 5 aprilie 2006.
	PREŞEDINTE,

Mihai Nicolae Tănăsescu

RAPORT

asupra proiectului de Lege privind ratificarea Acordului de împrumut 

între România şi Banca Internaţională pentru Reconstrucţie şi 
Dezvoltare pentru finanţarea Proiectului privind reforma sistemului 
judiciar, semnat la Bucureşti la 27 ianuarie 2006 
Cu adresa nr. Pl.x. 245 din 5 aprilie 2006, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege privind ratificarea Acordului de împrumut între România şi Banca Internaţională pentru Reconstrucţie şi Dezvoltare pentru finanţarea Proiectului privind reforma sistemului judiciar, semnat la Bucureşti la 27 ianuarie 2006.
 La întocmirea raportului s-a avut în vedere avizul Consiliului Legislativ şi avizul Comisiei juridice, de disciplină şi imunităţi.
 Prezentul proiect de Lege are ca obiect de reglementare ratificarea Acordului de împrumut între România şi Banca Internaţională pentru Reconstrucţie şi Dezvoltare pentru finanţarea Proiectului privind reforma sistemului judiciar, semnat la Bucureşti la 27 ianuarie 2006, în valoare de 110 milioane euro.

În luna martie 2005, Guvernul României a aprobat noua strategie de Reformă a sistemului judiciar şi Planul de Acţiune pentru implementarea strategiei 2005-2007 iar Banca Mondială a fost de acord să acorde acest împrumut pentru susţinerea acestei strategii.
Structura proiectului este în deplină concordanţă cu recomandările şi cerinţele Documentului Comun de Poziţie al Uniunii Europene semnat în decembrie 2004. Proiectul respectă obligaţiile asumate de România în privinţa reformei justiţiei, aşa cum au fost acestea evidenţiate în toate documentele comunitare. Totodată, reprezentanţii Comisiei Europene şi ai Delegaţiei CE au fost consultaţi pe marginea propunerii de proiect.

Principalele activităţi finanţate în cadrul Proiectului sunt: 
1. Reabilitarea infrastructurii instanţelor;
2. Informatizarea şi automatizarea instanţelor;

3. Îmbunătăţirea managementului dosarelor şi creşterea eficienţei actului de justiţie;

4. Întărirea capacităţii de administrare/management a instanţelor şi pregătirea profesională a personalului din instanţe.

Obiectivele ce urmează a se atinge prin implementarea activităţilor Proiectului sunt:

(i) independenţa structurală şi instituţională a justiţiei;
(ii) raţionalizarea şi creşterea eficienţei instanţelor;

(iii) responsabilizarea judecătorilor şi a sistemului justiţiei în general;

(iv) îmbunătăţirea managementului bugetar la nivelul instanţelor;

(v) creşterea profesionalismului judecătorilor şi a personalului instanţelor.
Proiectul va fi implementat de către Ministerul Justiţiei prin Direcţia de implementare a proiectelor finanţate din împrumuturi externe, înfiinţată în cadrul acestuia.
Ministerul Finanţelor Publice va încheia un acord de împrumut subsidiar cu Ministerul Justiţiei, prin care se va delega responsabilitatea în realizarea proiectului şi utilizarea sumelor din împrumut.

Ministerul Justiţiei, la rândul său, în calitate de instituţie publică responsabilă cu implementarea proiectului, va încheia cu Consiliul Superior al Magistraturii un Protocol privind implementarea activităţilor incluse în Acordul de împrumut.

Costul total al Proiectului este de 142 mil. euro, din care împrumut BIRD 110 mil. euro, iar România , de la bugetul de stat, prin bugetul Ministerului Justiţiei 32 mil. euro.
Termenii şi condiţiile financiare ale împrumutului propuse de BIRD, sunt:

· suma împrumutului – 110 mil.euro;
· durata împrumutului – 15 ani cu 5 ani perioada de graţie;
· împrumutul se va rambursa în rate anuale egale, începând cu anul 2010, datele de rambursare fiind 15 februarie şi 15 august;

· dobânda pentru sumele trase din împrumut se va plăti semianual, la 15 februarie şi 15 august ale fiecărui an; periodic, Banca Internaţională pentru Reconstrucţie şi Dezvoltare poate acorda reduceri la marjă;
· comisionul de angajament este 0,75% pe an la valoarea lui standard; BIRD poate acorda o reducere, care în prezent este de 0,50% ;
· comision iniţial 0,25 %;
· termen de finalizare al proiectului este de 1 octombrie 2010, iar termenul final de utilizare a sumelor din împrumut este de 1 aprilie 2011;
- tragerea sumelor din împrumut se face fie direct din împrumut, din Contul Împrumutului, fie prin intermediul Contului Special.
Plata serviciului datoriei publice aferent împrumutului, respectiv rambursarea acestuia, achitarea dobânzilor, comisioanelor şi a altor costuri aferente împrumutului va fi asigurată de la bugetul de stat în bugetul Ministerului Justiţiei. 
Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 51 şi 52 din Regulamentul Camerei Deputaţilor: din partea Ministerului Finanţelor Publice doamna Secăreanu Monica – consilier; din partea Ministerului Justiţiei domnul Todor Costel – secretar general adjunct.
La lucrările comisiei au participat 23 deputaţi, din totalul de 26 membri ai comisiei.

Raportul comisiei a fost adoptat cu unanimitate de voturi. 
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Senatului.

In urma dezbaterii proiectului de Lege privind ratificarea Acordului de împrumut între România şi Banca Internaţională pentru Reconstrucţie şi Dezvoltare pentru finanţarea Proiectului privind reforma sistemului judiciar, semnat la Bucureşti la 27 ianuarie 2006, în şedinţa din data de 12.04.2006, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma prezentată de iniţiator.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


                       Expert parlamentar:
                       Popescu Luminiţa

